ટીના આજે બહુ મોજમાં હતી. કમર પર મનીબેલ્ટ બાંધી, ખુરશી ઉપર પગ લાંબા કરીને ગોઠવાઈ ગઈ હતી. સાથે તેની એક ઢીંગલી, નાસ્તાનો ડબ્બો હાથવગાં હતાં. ‘ટીશર્ટ લેન્ડ’માં દુનિયાભરના ટીશર્ટ હતાં. ખાસ કરીને અરૂબાનો માલ વધારે હતો. જાણે આખું અરૂબા અહીં ખડું કરી દીધું હતું. ડ્રેસિઝ, ટેન્ક-ટોપ, થેલીઓ વગેરેથી દુકાન ભરેલી હતી. ટેબલની નીચે પણ માલ ભરેલો હતો. જે લોકો પરદેશ જઈ ન શકતાં હોય કે જુદાં જુદાં લખાણવાળાં અને ચિત્રોવાળાં ટીશર્ટ જેને ગમતાં હોય તેઓ ખરીદતાં. અને મનમાં મહાલતાં કે પોતે અરૂબા,પારિસ કે વેનિસ જઈ આવ્યાં છે તેમ બીજાં લોકો ધારશે.